กลต.เปิดตปท.ระดมทุน
ผ่านกองทุนอสังหาริมทรัพย์ ชี้เออีซีหนุนลงทุนข้ามชาติ
27 มิ.ย. 2555

ผ่านกองทุนอสังหาริมทรัพย์ ชี้เออีซีหนุนลงทุนข้ามชาติ
ก.ล.ต.ไม่ปิดกั้นต่างชาติระดมทุนผ่านกองทุนอสังหาริมทรัพย์ ชี้เออีซีหนุนเปิดเสรี
นายธวัชชัย พิทยโสภณผู้อำนวยการฝ่ายงานเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ไม่ปิดกั้นการระดมทุนของนักลงทุนต่างชาติผ่านกองทุนรวมของไทย เช่นเดียวกับที่ ก.ล.ต.สนับสนุนให้นักลงทุนไทยออกไประดมทุนหรือลงทุนในต่างประเทศ ซึ่งกรณีที่ สว.คัดค้านการระดมทุนของกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท (TLGF) อาจเป็นการมองคนละมุมกัน
“หากมองในส่วนของกองทุนรวมอยู่ในส่วนที่ ก.ล.ต.ดูแลให้มีผลิตภัณฑ์การลงทุนเพิ่มในตลาดทุน และเป็นทางเลือกให้แก่นักลงทุนซึ่งกรณีการพาดพิงส่วนอื่นเป็นส่วนของกฎหมายของหน่วยงานอื่น ก.ล.ต.คงเข้าไปก้าวก่ายไม่ได้” นายธวัชชัย กล่าว
อย่างไรก็ตาม การเปิดประชาคม เศรษฐกิจอาเซียน (เออีซี) ในปี 2558 ที่สุดแล้วจะทำให้นักลงทุนต่างชาติเข้ามาลงทุนไทยง่ายขึ้น เช่นเดียวกับนักลงทุนไทยออกไปลงทุนได้ง่ายขึ้นเช่นกัน
นายธวัชชัย กล่าวว่า สำหรับกองทุนรวมอสังหาริมทรัพย์ในอนาคตหลังจากเกณฑ์การจัดตั้งและจัดการกองทรัสต์เพื่อการลงทุนในอสังหาริมทรัพย์ (REITs) ซึ่งคาดว่าจะมีผลบังคับใช้ไม่นานนี้จะทำให้กองทุนรวมอสังหาริมทรัพย์ที่มีอยู่ออกมาใหม่หรือเพิ่มทุนได้เพียง 1 ปีหลังจากเกณฑ์ REITs ออกเท่านั้น
ด้านบริษัทหลักทรัพย์ (บล.) เอเซีย พลัส ออกบทวิเคราะห์แนะนำการลงทุนในกองทุนรวมอสังหาริมทรัพย์ให้เท่ากับตลาด เนื่องจากกองทุนทั้งระบบมีอัตราผลตอบแทนจากเงินปันผลเฉลี่ยต่อเนื่อง 8% สูงกว่าการลงทุนในรูปแบบอื่นและโดดเด่นเมื่อเทียบกับการลงทุนกองทุนรวมอสังหาริมทรัพย์ในกลุ่มประเทศในเอเชีย เช่น ญี่ปุ่น เกาหลีใต้ ฮ่องกง ไต้หวัน และมาเลเซีย
นอกจากนี้ ข้อมูลจากบริษัท ซีบี ริชาร์ด เอลลิส (ประเทศไทย) หรือ CBRE พบว่า กองทุนรวมอสังหาริมทรัพย์ในไทยมีอัตราผลตอบแทนเงินปันผลสูงกว่าทุกประเทศในแถบเอเชีย ซึ่งเฉลี่ยอยู่ที่ 67% ต่อปี โดยประเทศเกาหลีใต้สูงสุด 8.8% ขณะที่ไต้หวันต่ำสุดเฉลี่ย 3% ต่อปี
ทั้งนี้ ณ เดือน มิ.ย. 2555 กองทุนรวมอสังหาริมทรัพย์ในตลาดหลักทรัพย์ 38 กอง คิดเป็นมูลค่าตลาดสูงถึง 1.35 แสนล้านบาท แบ่งเป็นกองทุนที่ถือครองกรรมสิทธิ์ในทรัพย์สิน (ฟรีโฮลด์) 24 กองทุน และสิทธิการเช่าในทรัพย์สิน (ลิสต์โฮลด์) 14 กองทุน